"பழையன கழிதலும் புதியன புகுதலும்' என்ற நம் பண்பாட்டு பழக்கத்தை, அண்மையில் மைக்ரோசாப்ட் மேற்கொண்டுள்ளது. சென்ற 25 ஆண்டுகளாக மாற்றாமல் வைத்திருந்த, தன் நிறுவனத்தின் இலச்சினையை, மைக்ரோசாப்ட், சென்ற ஆகஸ்ட் 23 அன்று மாற்றியுள்ளது. நான்கு வண்ண சதுர கட்டங்கள், முன்பு இருந்த எந்த வளைவும் இன்றி, தட்டையாகத் தரப்பட்டுள்ளன. அதே வரிசையில் இவை தரப்பட்டாலும், இப்போது இவை அனைத்தும் ஒரு கட்டத்தில் அமைக்கப்பட்டுள்ளன. சம சதுரங்களாய், 90 டிகிரி கோணத்தில் அமைந்துள்ளன. இவை விண்டோஸ் 8 ஆப்பரேட்டிங் சிஸ்டத்தின் தொடக்க திரையைப் போல் காட்சி அளிக்கின்றன. மைக்ரோசாப்ட் நிறுவனத்தின் பெயர், புதியதாக இந்நிறுவனம் அறிமுகப் படுத்தியுள்ள மெட்ரோ Segoe எழுத்துவகையில் அமைக்கப்பட்டுள்ளது. இது முன்பு பயன்படுத்திய எழுத்து வகையைக் காட்டிலும், தடிமன் சற்று குறைவானது. விண்டோஸ் 8 இலச்சினையில் உள்ளதுவே இங்கும் உள்ளது.